Diari Oficial de la Generalitat Valenciana


Sumari del DOGV 6047, del 01-07-2009 (2009/7686)

ORDE de 29 de juny de 2009, de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2009.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   6047

Data del DOGV
:   01-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7686


Data del document
:   29-06-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * automòbil
    * vehicle no contaminant
    * petita i mitjana empresa
    * ajuda pública
    * professió independent
    * persona física
    * lluita contra la contaminació
    * suport econòmic
    * transport de viatgers

ORDE de 29 de juny de 2009, de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2009. [2009/7686]  
L'administració de la Generalitat desenvolupa diferents mesures de foment de l'estalvi i l'eficiència energètica i de reducció de les emissions de gasos causants de l'efecte hivernacle. El Pla Prever Comunitat Valenciana 2009 s'emmarca en eixa tasca i pretén estimular la substitució de vehicles d'una certa antiguitat per altres menys contaminants.  
En l'actual època de crisi econòmica i financera, esta mesura representa, a més, un important element de dinamització de l'activitat econòmica, en sintonia amb les actuacions previstes en el Decret Llei 1/2009, de 20 de febrer, del Consell, pel qual es constituïxen i doten tres plans especials de suport destinats a l'impuls dels sectors productius, l'ocupació i la inversió productiva en municipis.  
Per la seua banda, el Reial Decret 898/2009, de 22 de maig (BOE de 23 de maig de 2009) ha regulat la concessió directa de subvencions per a l'adquisició de vehicles, Pla 2000E de suport a la renovació del parc de vehicles, que resulta d'aplicació en tot el territori nacional i que es dicta a l'empara del que s'ha disposat en l'article 149.1.13 de la Constitució, que atribuïx a l'Estat la competència per a dictar les bases i la coordinació de la planificació general de l'activitat econòmica.  
De la mateixa manera que es fa constar en el preàmbul del mencionat reial decret, hi ha raons d'interés públic, econòmic i social, derivades de la difícil situació del sector de l'automòbil i del descens de la demanda, que justifiquen que les ajudes del Pla Prever Comunitat Valenciana 2009 s'enquadren en el supòsit previst en l'article 22, 2, c) de la Llei 38/2003, de 17 de novembre, General de Subvencions, en el qual és possible la concessió de forma directa. Estes ajudes s'establixen com un dret del peticionari que reunisca les condicions per a la seua concessió, per la qual cosa, pel simple fet de reunir els requisits subjectius i portar a cap l'activitat regulada com a subvencionable, adquirix el dret a la percepció de la subvenció, sempre naturalment dins dels límits temporals i pressupostaris que es fan constar en les bases.  
L'article 47.11 del Text Refós de la Llei d'Hisenda Pública de la Generalitat establix que els consellers corresponents establiran, en cas que no n'hi haja i prèviament a la disposició dels crèdits, les oportunes bases reguladores de la concessió. Les esmentades bases s'aprovaran mitjançant ordre, després de l'informe previ dels serveis jurídics corresponents, i seran objecte de publicació en el Diari Oficial de la Comunitat Valenciana. Este procediment d'aprovació resulta igualment d'aplicació a les bases reguladores de les subvencions previstes en el paràgraf c) de l'apartat 2 de l'article 22 de la Llei de Subvencions.   
Per tot això, i fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,   
ORDENE  
Article 1. Objecte   
L'objecte de la present ordre és aprovar les bases per a la concessió directa d'ajudes destinades a incentivar l'adquisició de vehicles nous, així com la substitució de vehicles antics per altres menys contaminants, com a mesura de foment de l'estalvi i l'eficiència energètica i de reducció de les emissions de gasos causants de l'efecte hivernacle, en l'exercici 2009.  
Article 2. Finançament  
1. Les ajudes previstes en la present ordre es finançaran a càrrec de la Secció 11, Programa 722.20, Capítol VII, línia SP001000, per un import global màxim de 55.353.659 de euros.  
2. Este import podrà resultar incrementat d'acord amb les disponibilitats pressupostàries.  
Article 3. Règim de concessió  
Les ajudes previstes en la present ordre es concediran de forma directa, de conformitat amb l'article 22,2,c) de la Llei 38/2003, de 17 de novembre, General de Subvencions, per la necessitat urgent de dinamitzar el mercat de vehicles i reactivar el sector en l'actual context econòmic, davant el retrocés de les matriculacions produïdes, així com per a afavorir la renovació del parc de vehicles per altres de més segurs i menys contaminants. Açò permet apreciar la concurrència de les raons d'interés públic, social i econòmic que amb caràcter excepcional el mencionat article considera que justifiquen l'aplicació del dit procediment de concessió directa.  
Article 4. Actuacions subvencionables  
1. Se subvencionarà l'adquisició de vehicles de primera matriculació de categoria M1 (vehicle automotor per a transport de passatgers i que no continga més de 8 seients, a més del seient del conductor) que complisquen una de les següents característiques:  
- Emissions de CO2 no superiors a 120 gr/km.  
- Emissions de CO2 no superiors a 149 gr/km i a més incorporen sistemes de control electrònic d'estabilitat i detectors presencials de places davanteres.  
- Emissions de CO2 no superiors a 149 gr/km i que a més incorporen un catalitzador de tres vies per a vehicles de gasolina o dispositius EGR de recirculació de gasos d'escapament per a vehicle dièsel.  
2. També es considerarà subvencionable l'adquisició de vehicles usats, sempre que el vehicle adquirit no supere els cinc anys d'antiguitat comptats des de la primera matriculació i que siga de la categoria M1.  
3. El preu del vehicle adquirit no superarà els 30.000 euros, IVA inclòs.  
4. Serà requisit imprescindible la baixa definitiva mitjançant certificat de destrucció a través d'un centre autoritzat d'un altre vehicle M1 o N1, que siga propietat del beneficiari, i que tinga un quilometratge superior a 250.000 quilòmetres o una antiguitat mínima de deu anys comptats des de la primera matriculació definitiva.   
5. Es considerarà complit el requisit establit en el paràgraf anterior si el beneficiari acredita documentalment haver procedit a la baixa definitiva del vehicle no més de 6 mesos abans de la matriculació (quan s'adquirisca un vehicle nou) o de la compra (quan s'adquirisca un vehicle usat).  
Article 5. Beneficiaris   
1. Podran ser beneficiaris de les ajudes totes les persones físiques, majors d'edat, que residisquen a la Comunitat Valenciana. També podran ser beneficiaris els treballadors autònoms i els empresaris individuals i les societats mercantils qualificats com a pimes o microempreses, que exercisquen la seua activitat a la Comunitat Valenciana.  
2. Als efectes de les ajudes regulades en esta ordre s'entendrà per pimes aquelles empreses que reunisquen els requisits següents:  
a) Que ocupen menys de 250 persones.  
b) Que el seu volum de negocis anual no supere els 50 milions d'euros o que el seu balanç general anual no supere els 43 milions d'euros.  
3. En la categoria de pime, es definix una microempresa com aquella que ocupa menys de 10 persones i el volum de negocis anual de la qual, o el balanç general anual, no supera els 2 milions d'euros.  
4. El còmput dels efectius i límits assenyalats, en el cas d'empreses associades o vinculades, s'efectuarà tal com disposa l'annex I "Definició de PIME" del Reglament (CE) núm. 800/2008, de la Comissió, de 6 d'agost de 2008, Reglament General d'Exempció per Categories (DOUE L 214/3, de 9 d'agost de 2008).  
5. No podran obtenir la condició de beneficiaris aquells en els quals concórreguen les circumstàncies previstes en l'article 13.2 de la Llei 38/2003, de 17 de novembre, General de Subvencions.  
Article 6. Quantia de les ajudes  
1. L'import de les ajudes per adquisició de vehicles nous serà de 1.000 euros i per adquisició de vehicles usats serà de 500 euros.  
2. Les ajudes atorgades per la present ordre a pimes i a treballadors autònoms tenen caràcter de minimis d'acord amb el que s'ha establit en el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5 de 28 de desembre de 2006). En conseqüència, les ajudes previstes en la present ordre no cal que siguen notificades a la Comissió Europea, en no reunir els requisits de l'article 87 del TCE, perquè s'acullen al reglament abans esmentat.  
3. Les ajudes concedides a les persones físiques que no desenvolupen activitat econòmica no cal que siguen notificades o comunicades a la Comissió Europea per no reunir els requisits de l'apartat 1 de l'article 87 del Tractat, atés que no falsegen ni amenacen de falsejar la competència, ni afavorixen determinades empreses o produccions.  
4. Queden excloses com a beneficiaris de les ajudes, les empreses que operen en els sectors inclosos en l'article 1.1 del reglament de minimis abans esmentat.  
5. En tot cas, l'import d'estes ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros, o a 100.000 euros en el cas que l'empresa opere en el sector del transport per carretera.  
6. Les ajudes per a l'adquisició d'un vehicle previstes en la present ordre s'atorgaran una única vegada, sense que siga possible duplicitat en cas de successives transmissions del mateix vehicle.  
Article 7. Documentació a presentar pels sol·licitants  
1. Els sol·licitants que tinguen la condició d'empresaris individuals i les societats mercantils qualificats com a pimes o microempreses hauran de presentar la següent documentació:  
a) Documentació acreditativa i identificadora del sol·licitant i, si és el cas, del seu representant legal.  
b) Declaració responsable relativa al compliment dels requisits establits en els apartats 2, 3 i 4 de l'article 5.  
c) Declaració responsable sobre el compliment de la normativa sobre integració laboral de persones amb discapacitat, o si és el cas, d'estar-ne exempt.  
d) Declaració responsable sobre les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap.  
e) Declaració responsable de les ajudes rebudes per als mateixos costos subvencionables, a fi de comprovar que no se superen els límits de l'article 2.5 del reglamento de minimis esmentat.  
f) Declaració responsable que l'empresa no es troba en els supòsits previstos en l'article 6.4 de la present ordre.  
g) Declaració censal d'alta o últim rebut de l'IAE.  
2. Els sol·licitants que tinguen la condició de treballadors autònoms hauran de presentar la documentació següent:  
a) Còpia del DNI/NIE.  
b) Declaració censal d'alta o últim rebut de l'IAE.  
c) Declaració responsable sobre les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap.  
d) Declaració responsable de les ajudes rebudes per als mateixos costos subvencionables, a fi de comprovar que no se superen els límits de l'article 2.5 del reglament de minimis esmentat.  
e) Declaració responsable que l'empresa no es troba en els supòsits previstos en l'article 6.4 de la present ordre.  
3. La resta de persones físiques hauran de presentar els documents següents:  
a) Còpia del DNI/NIE.  
b) Certificat d'empadronament.  
c) Declaració que el vehicle l'adquisició del qual se subvenciona no es destina a la realització de cap activitat econòmica.  
d) Declaració responsable de les ajudes rebudes per als mateixos costos subvencionables.  
4. Tots els sol·licitants hauran de presentar els documents següents:  
a) Declaració responsable que el sol·licitant no és deutor de la Generalitat per reintegrament de subvencions.  
b) Declaració responsable de no estar sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.  
c) En el supòsit previst en l'article 4.5, còpia del certificat de destrucció del vehicle al final de la seua vida útil, expedit per un centre autoritzat de tractament de vehicles, acompanyat de declaració responsable del sol·licitant sobre el quilometratge del vehicle destruït, en el cas que este tinguera una antiguitat inferior a deu anys.  
d) Certificats expedits per l'Agència Estatal d'Administració Tributària, per la Tresoreria General de la Seguretat Social i per la Conselleria d'Economia, Hisenda i Ocupació que acrediten que el compliment pel sol·licitant de les seues obligacions tributàries i amb la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, i en els articles 18 i 19 del Reial Decret 887/2007, de 21 de juliol, pel qual s'aprova el Reglament de la Llei General de Subvencions, en els casos que la subvenció a percebre supere els 1.803,04 euros.  
e) Declaració responsable de mantenir la propietat del vehicle durant un període de dos anys.  
Article 8. Entitat col·laboradora   
1. D'acord amb el que s'ha disposat en l'article 12 de la Llei 38/2003, de 17 de novembre, General de Subvencions, per a la gestió de les ajudes es comptarà amb una entitat col·laboradora que lliurarà els fons públics als beneficiaris i complirà el que s'ha previst en l'article 15 de la mateixa llei. Per a això, la Conselleria d'Indústria, Comerç i Innovació, subscriurà un conveni de col·laboració amb l'entitat que haja resultat seleccionada per la Secretaria General d'Indústria del Ministeri d'Indústria, Turisme i Comerç per a la gestió del Pla 2000E, en procediment sotmés als principis de publicitat, concurrència, igualtat i no discriminació, i això basant-se en els criteris d'eficiència i servici als ciutadans i en els principis de cooperació i col·laboració entre administracions públiques recollits en l'article 3 de la Llei 30/1992, de Règim Jurídic de les Administracions Públiques i del Procediment Administratiu Comú. L'esmentat conveni se subscriurà en els termes i amb els requisits que establix l'article 16 de la Llei de Subvencions.  
2. La gestió d'ajudes per part de l'entitat col·laboradora no comportarà cap compensació econòmica a càrrec de l'administració. Tampoc s'exigirà la presentació de garanties per part de l'entitat col·laboradora en el supòsit previst en l'apartat següent.   
3. La transferència de fons de la Conselleria d'Indústria, Comerç i Innovació a l'entitat col·laboradora perquè esta efectue el pagament de les ajudes podrà realitzar-se anticipadament.  
Article 9. Agents de vendes  
Podran actuar com a agents de vendes les persones físiques i jurídiques que realitzen una activitat de comerç al detall de vehicles terrestres en un establiment obert al públic a la Comunitat Valenciana. A este efecte, els esmentats agents ompliran un document d'adhesió, a través de l'aplicació informàtica de gestió, on constaran les condicions que cal complir i els requisits que cal acreditar documentalment. Al llistat dels agents de vendes adherits es podrà accedir a través de la pàgina web de la Generalitat.  
Article 10. Termini per a presentació de sol·licituds  
1. El termini de sol·licitud s'iniciarà l'endemà de la publicació de la present ordre i finalitzarà el 15 de desembre de 2009, o en el moment de l'esgotament de l'import global màxim que consta en l'article 2 o els seus successius increments. No obstant això, les ajudes podran sol·licitar-se per a transaccions realitzades a partir del 8 de maig de 2009, sempre que en la factura corresponent s'haja efectuat el descompte previst en l'article següent.  
2. Si l'esgotament de la dotació pressupostària es produïra amb anterioritat al 15 de desembre de 2009, es procedirà a la publicació de l'esmentada circumstància en el Diari Oficial de la Comunitat Valenciana, tal com establix l'article 47.11, paràgraf 2n del Text Refós de la Llei d'Hisenda Pública de la Generalitat Valenciana.  
Article 11. Procediment d'actuació  
1. Les ajudes objecte d'este pla es canalitzaran a través de l'entitat col·laboradora i els agents de venda, d'acord amb el procediment següent:   
a) El comprador es dirigirà a un agent de vendes i elegirà un dels vehicles previstos en l'article 4. A fi de tramitar la sol·licitud de subvenció haurà de facilitar a l'agent de vendes la documentació que s'indica en l'article 7.  
b) L'agent de vendes, després de comprovar que el comprador complix els requisits per a ser beneficiari de la subvenció, descomptarà del preu final del vehicle l'import establit com a ajuda en l'article 6 i es responsabilitzarà, si és el cas, de retirar el vehicle substituït i lliurar-lo per a la correcta gestió com a residu a un centre autoritzat de tractament. El dit descompte haurà d'aparéixer en la factura.  
c) L'agent de vendes omplirà la sol·licitud normalitzada i la imprimirà en doble exemplar perquè la firme el sol·licitant; li farà lliurament d'un dels exemplars i la trametrà telemàticament a l'entitat col·laboradora a través de l'aplicació informàtica de gestió, juntament amb la documentació aportada pel comprador, còpia o duplicat de la factura de venda, fitxa tècnica del vehicle adquirit i certificat de destrucció del vehicle emés pel centre autoritat de tractament corresponent, acompanyat d'un informe de l'agent de vendes on conste el quilometratge del vehicle substituït en el cas que este no supere els deu anys d'antiguitat.  
d) La factura de venda haurà de reflectir com a mínim:   
- Data de venda.  
- Dades de l'agent de vendes (nom i cognoms o denominació social, NIF/CIF, domicili i segell original).  
- Dades del beneficiari (nom i cognoms o denominació social, NIF/CIF, domicili i telèfon de contacte).  
- Dades del vehicle (marca, model i matrícula).  
El descompte corresponent es farà després d'aplicar l'IVA, i perquè en quede constància s'especificarà en una línia el concepte «Descompte Pla Prever Comunitat Valenciana 2009».  
2. Examinada la documentació, si esta no reunix els requisits exigits, l'entitat col·laboradora demanarà a l'agent de vendes que en un termini de 10 dies sol·licite de l'interessat l'esmena de la falta o l'aportació de la documentació necessària, amb indicació que si no ho fa així, no es portarà a cap el pagament de la subvenció.  
Article 12. Pagament de les ajudes  
1. Rebudes les sol·licituds juntament amb la corresponent documentació, l'entitat col·laboradora verificarà que es complixen tots i cada un dels requisits que s'establixen en estes bases perquè el beneficiari tinga dret a la percepció de la subvenció per concessió directa i procedirà al pagament a l'agent de vendes del descompte, equivalent a l'import de la subvenció, prèviament aplicat per estos.   
2. L'entitat col·laboradora presentarà mensualment a la Conselleria d'Indústria, Comerç i Innovació informe justificatiu de les operacions realitzades per cada agent de vendes, els fons públics aplicats a cada operació i la documentació justificativa que reunixen els requisits exigits en el Pla Prever, així com la justificació dels pagaments realitzats.  
3. En el cas que el beneficiari no reunisca els requisits exigibles per a la percepció de la subvenció i l'agent de vendes no haguera complit diligentment les seues obligacions de comprovació i tramitació, serà de la seua exclusiva responsabilitat la recuperació del descompte equivalent a l'import de la subvenció aplicat al comprador.  
4. Quan l'entitat col·laboradora detecte que s'ha aplicat un 80 per 100 de la dotació pressupostària reflectida en l'article 2, i que en resta només un 20 per 100, haurà de prorratejar-se entre cada agent de venda un percentatge equivalent als fons que cada un haja aplicat fins a la data. L'entitat col·laboradora haurà de comunicar a cada agent de venda els fons que li queden disponibles per a aplicar les ajudes previstes en la present ordre fins a la finalització del pla.  
Article 13. Obligacions dels beneficiaris   
Els beneficiaris de les ajudes previstes en la present ordre estan obligats a:  
a) Lliurar a l'agent de vendes el vehicle substituït, amb anterioritat o en el moment de retirar el nou, o acreditar haver-ne procedit a la destrucció i baixa definitiva no més de 6 mesos abans de la matriculació o compra, segons es tracte de vehicle nou o usat.  
b) Sotmetre's a les actuacions de comprovació que porte a cap la Conselleria d'Indústria, Comerç i Innovació, i a les actuacions de control financer que corresponen a la Intervenció General de la Generalitat i la Sindicatura de Comptes, en relació amb les subvencions i ajudes concedides.  
c) Mantenir la propietat i l'ús del vehicle objecte de la subvenció per un període de 2 anys.  
Article 14. Obligacions dels agents de vendes  
Són obligacions dels agents de vendes:  
a) Retirar, si és el cas, el vehicle substituït i lliurar-lo per a la correcta gestió com a residu a un centre autoritzat de tractament.   
b) Realitzar el descompte de l'ajuda sempre en el moment de la venda i lliurar als beneficiaris de les ajudes un exemplar de la sol·licitud, així com la factura original del vehicle adquirit on conste el descompte realitzat en concepte de l'ajuda.  
c) Tramitar, omplir i trametre a l'entitat col·laboradora de la Conselleria d'Indústria, Comerç i Innovació, sense cap cost per al beneficiari, la sol·licitud i documentació complementària segons les condicions que s'establixen en la present ordre.  
d) Sotmetre's a les actuacions de control que porte a cap la Conselleria d'Indústria, Comerç i Innovació i a les actuacions de control financer que realitzen la Intervenció General de la Generalitat i la Sindicatura de Comptes.  
Article 15. Obligacions de l'entitat col·laboradora  
Són obligacions de l'entitat col·laboradora:  
a) Lliurar als agents de venda els fons rebuts en la forma establida en la present ordre i en el conveni subscrit amb la Conselleria d'Indústria, Comerç i Innovació.  
b) Comprovar el compliment i l'efectivitat de les condicions o requisits determinants per al pagament de les subvencions, així com la realització de l'actuació i el compliment de la finalitat que determina la concessió i el gaudi de la subvenció.  
c) Justificar el lliurament dels fons percebuts davant la Conselleria d'Indústria, Comerç i Innovació en la forma establida en l'article 30 de la Llei 38/2003, de 17 de novembre, General de Subvencions, mitjançant l'aportació de la documentació a què es fa referència en l'article 11 de la present ordre.  
d) Sotmetre's a les actuacions de comprovació que puga efectuar la Conselleria d'Indústria, Comerç i Innovació respecte a la gestió dels fons, així com a qualsevol altres actuacions de control financer que realitzen la Intervenció General de la Generalitat i la Sindicatura de Comptes.  
Article 16. Seguiment i control de les subvencions  
La Direcció General d'Indústria i Innovació realitzarà actuacions de seguiment i control de les subvencions concedides a l'empara d'esta ordre, a fi de verificar el compliment per part dels beneficiaris, els agents de vendes i l'entitat col·laboradora dels requisits i obligacions exigides en esta.  
Article 17. Compatibilitat de la subvenció  
1. Les subvencions concedides a l'empara d'esta ordre són compatibles amb altres de la Generalitat, o d'altres administracions o altres ens públics o privats, amb el límit del cost de l'actuació subvencionada.  
2. Les ajudes que es concedisquen a l'empara del règim de minimis no s'acumularan a cap altra ajuda pública corresponent a les mateixes despeses subvencionables, si l'esmentada acumulació origina una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
Article 18. Reintegrament   
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els supòsits establits en l'article 37 de la Llei 38/2003, de 17 de novembre, General de Subvencions, i s'aplicarà el procediment regulat en el capítol II del títol II de l'esmentada llei.  
DISPOSICIONS FINALS  
Primera  
Es faculta el director general d'Indústria i Innovació per a dictar les resolucions necessàries per a l'aplicació, el desplegament i la interpretació de la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.   
València, 29 de juny de 2009  
La consellera d'Indústria, Comerç i Innovació  
BELÉN JUSTE PICÓN